
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 18.09.2012                                                                                                                                                                                                                                  Pl-x 305/2012
Pl-x 306/2012


     R A P O R T  
asupra 
· propunerii legislative propunerii legislative pentru privind interzicerea activităţii de cerşetorie (Pl-x 305/2012) şi 
                                        asupra
· propunerii legislative pentru reglementarea unor măsuri privind cerşetoria (Pl-x 306/2012)
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru privind interzicerea activităţii de cerşetorie, trimisă cu adresa nr. Pl-x 305 din 3 septembrie 2012, înregistrată sub nr.31/639 din 4 septembrie 2012 şi cu propunerea legislativă pentru reglementarea unor măsuri privind cerşetoria trimisă cu adresa nr. Pl-x 306 din 3 septembrie 2012, înregistrată sub nr.31/640 din 4 septembrie 2012.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
     Senatul, în calitate de primă Cameră sesizată, a respins cele două  iniţiative legislative în şedinţa din 25 iunie 2012.
     Consiliul Legislativ a avizat favorabil cele două iniţiative legislative, cu observaţii şi propuneri, conform avizelor nr. 142 din 6 martie 2012, respectiv, 141 din 6 martie 2012.
Guvernul, prin punctul de vedere transmis cu adresele nr. 562 şi respectiv, 565 din 28 martie 2012, nu susţine adoptarea celor două iniţiative legislative.

Comisia pentru  apărare, ordine publică şi siguranţă naţională a avizat negativ cele două propuneri legislative, conform avizelor nr. 32/233 şi 32/234 din 11 septembrie 2012.
Comisia pentru drepturile omului, culte şi problemele minorităţilor naţionale a avizat negativ propunerea legislativă pentru reglementarea unor măsuri privind cerşetoria, conform avizului nr. 25/343 din 5 septembrie 2012.

Cele două iniţiative legislative au ca obiect de reglementare, pe de o parte, interzicerea activităţii de cerşetorie, prin prevederea ca drept infracţiune a obţinerii de bani de către o persoană prin solicitarea din partea publicului de ajutor material, precum şi prin stabilirea drept contravenţie a faptei constând în darea de bani către o persoană care practică cerşetoria urmând să constituie contravenţie, pedepsită cu o amendă de la 300 la 600 lei (Pl-x 305/2012), iar pe de altă parte, instituirea unor măsuri pentru combaterea pornografiei (Pl-x 306/2012).
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat cele două iniţiative legislative menţionate mai sus, în şedinţa din 18 septembrie 2012. 
La dezbaterea celor două propuneri legislative a participat, în calitate de invitat, din partea Ministerului Justiţiei, domnul Florin Aurel Moţiu - secretar de stat.

    Cu prilejul dezbaterilor, membrii Comisiei au constatat că cele două iniţiative legislative nu se justifică pentru mai multe considerente. 
    Astfel, în prezent, potrivit reglementărilor în vigoare, activitatea de cerşetorie este incriminată deja la art. 326 din Codul penal, republicat, cu modificările şi completările ulterioare, şi constă în „Fapta persoanei care, având capacitatea de a munci, apelează în mod repetat la mila publicului, cerând ajutor material se pedepseşte cu închisoare de la o lună la 3 ani.
În ceea ce priveşte prima 

Art. 327: Vagabondajul
În  ÎmÎnmjkjgfejkiniţiativă legislativă, este necesară o analiză atentă a dispoziţiilor acesteia întrucât din formularea propusă la art. 3 din propunerea legislativă, rezultă că respectiva infracţiune reprezintă o variantă a infracţiunii prevăzute la art. 326 din Codul penal. Astfel, art. 3 din iniţiativa legislativă are în vedere numai obţinerea de bani, în timp ce art. 326 din Codul penal se referă la apelarea la mila publicului cerând ajutor material, indiferent de felul acestuia. 

Pe de altă parte, infracţiunea prevăzută la art. 3 din propunerea legislativă diferă de cea prevăzută la art. 326 din Codul penal şi în ceea ce priveşte subiectul activ. Astfel, propunerea legislativă nu prevede nicio condiţie suplimentară în ceea ce priveşte persoana care cerşeşte, în vreme ce, potrivit Codului penal, subiectul activ al infracţiunii de cerşetorie trebuie să fie o persoană care are capacitatea de a munci. 

Mai mult, prin Legea nr. 286/2009, noul Cod penal, s-a renunţat la incriminarea distinctă a acestei infracţiuni în forma consacrată de Codul penal în vigoare. În schimb, noul Cod penal prevede două incriminări noi, conexe cerşetoriei, menite să răspundă unor situaţii frecvente în ultimii ani, şi anume exploatarea cerşetoriei practicate de un minor sau o persoană cu dizabilităţi (determinarea la practicarea cerşetoriei sau obţinerea de foloase de pe urma acestei activităţi) şi respectiv, folosirea unui minor, de către majorul care are capacitatea de a munci, în scopul de a obţine astfel ajutor material din partea publicului. Această din urmă situaţie (spre exemplu o femeie care merge la cerşit, iar pentru a inspira milă publicului ţine un copil în braţe) prezintă un evident pericol, nu doar prin faptul că lezează grav demnitatea umană, copilul ajungând să fie folosit ca un obiect de recuzită, dar periclitează sănătatea sau chiar viaţa minorului, date fiind condiţiile în care acesta este ţinut în timpul cerşitului (temperaturi foarte scăzute sau foarte ridicate, ploaie etc.).

Astfel, în art. 214 din noul Cod penal, se incriminează exploatarea cerşetoriei, această infracţiune având următorul conţinut:

„Art. 214 (1) Fapta persoanei care determină un minor sau o persoană cu dizabilităţi fizice ori psihice să apeleze în mod repetat la mila publicului pentru a cere ajutor material sau beneficiază de foloase patrimoniale de pe urma acestei activităţi se pedepseşte cu închisoare de la 6 luni la 3 ani sau cu amendă.

      (2) Dacă fapta este săvârşită în următoarele împrejurări:

     a)
de părinte, tutore, curator ori de către cel care are în îngrijire
persoana care cerşeşte;

    b)
prin constrângere,

      pedeapsa este închisoarea de la unu la 5 ani".

Cu privire la textul propus la art. 4 din iniţiativa legislativă, se poate aprecia că sancţionarea contravenţională a persoanei care oferă bani cerşetorilor este o măsură ce nu prezintă relevanţă din punct de vedere al diminuării sau chiar stopării fenomenului.

În contextul prezentat de către iniţiator, se poate opina faptul că fiecare persoană are dreptul de a dispune liber de sumele de bani pe care le deţine şi de bunurile sale, precum şi faptul că îngrădirea acestui drept prin acţiuni punitive poate genera o reacţie adversă, de opoziţie la constrângerea exercitată de autorităţi. 
În ceea ce priveşte Pl-x 306/2012, fapta prevăzută la art.1 din propunerea legislativă, precum şi cea prevăzută la art.326 din Codul penal au acelaşi element material, care se realizează prin apelarea la mila publicului, cerând ajutor material. Cele două infracţiuni diferă însă în ceea ce priveşte subiectul activ, care, în cazul infracţiunii prevăzute la art. 1 din propunerea legislativă, poate fi orice persoană care răspunde penal, spre deosebire de subiectul activ al infracţiunii prevăzute de art.326 din Codul penal, care poate fi doar o persoană care are capacitatea de a munci. În plus, infracţiunea prevăzută la art.1 din propunerea legislativă nu este o infracţiune de obicei, lipsind condiţia referitoare la săvârşirea faptei „în mod repetat", prevăzută de art.326 din Codul penal. Tocmai din acest motiv, se poate opina că cele două incriminări nu pot coexista, întrucât săvârşirea aceleiaşi fapte nu poate fi prevăzută atât ca infracţiune simplă, cât şi ca infracţiune de obicei. Or, această condiţie nu ar fi îndeplinită în ceea ce priveşte infracţiunea de cerşetorie prevăzută de art.326 din Codul penal, în cazul în care acţiunea de a apela la mila publicului pentru a cere ajutor material ar constitui oricum infracţiune, aşa cum se propune la art. 1 din propunerea legislativă.
Pentru aceste motive, se poate aprecia că iniţiativa legislativă ar fi trebuit să aibă în vedere fie abrogarea art.326 din Codul penal, fie modificarea acestei norme în sensul înlocuirii incriminării actuale cu cea propusă la art. 1 din propunerea legislativă.

Pe de altă parte, faptele prevăzute la art.3 şi 4 sunt pedepsite şi prin noul Cod penal - Legea nr.286/2009, în cuprinsul art.210, 211, 214, 215 şi 367, astfel încât, în situaţia menţinerii incriminărilor propuse prin iniţiativa legislativă, este necesară şi modificarea corespunzătoare a noului Cod penal. Întrucât acest act normativ nu a intrat încă în vigoare, în cazul modificării lui prin prezenta iniţiativă legislativă, ar fi fost necesar să se prevadă, într-un articol distinct, că normele care cuprind intervenţii legislative asupra Legii nr.286/2009 privind Codul penal intră în vigoare la data intrării în vigoare a acestei din urmă legi.

Faţă de cele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea atât a propunerii legislative pentru privind interzicerea activităţii de cerşetorie, cât şi a propunerii legislative pentru reglementarea unor măsuri privind cerşetoria.
Conform listei de prezenţă, la lucrările Comisiei au fost prezenţi         17 deputaţi din numărul total de 23 membri ai Comisiei juridice, de disciplină şi imunităţi. 

 În raport cu obiectul şi conţinutul lor, cele două iniţiative legislative fac parte din categoria legilor organice. 

                          PREŞEDINTE,                                     SECRETAR,       
                           Daniel BUDA                             Gabriel ANDRONACHE          
      Şef serviciu,

  Nicoleta Grecu

